Čínska republika (1912 – 1949)

Čínska republika () bol štát na väčšine územia dnešnej Číny. Vznikol sinchajskou revolúciou v roku 1912 a zanikol v roku 1949 čínskou občianskou vojnou, kedy prezident Čankajšek spolu s ostatnými predstaviteľmi vládnucej strany, Kuomintang, odletel na ostrov Taiwan, kde pokračuje Čínska republika dodnes, a na pevnine vznikla Čínska ľudová republika.

Dejiny 
Dňa 1. januára 1912 bola v Nankingu slávnostne vyhlásená Čínska republika. Jej prvým prezidentom sa stal Sunjatsen z vtedy jednotného hnutia Kuomintang, ale čoskoro bol bývalým generálom dynastie Čching, Jüan Š’-kchajom, donútený k odstúpeniu. Generál sa sám stal prezidentom a neskôr sa dokonca pokúsil obnoviť cisárstvo, čím vyvolal veľký odpor medzi verejnosťou, ktorá stále mala v živej pamäti mandžuskú nadvládu. Jeho pokus skončil neúspešne a krátko na to zomrel prirodzenou smrťou. Po jeho smrti bola Čína politicky rozdelená. Pekinská vláda bola síce medzinárodne uznaná, ale prakticky bezmocná, čo viedlo k tomu, že vojenskí vodcovia získavali vo svojich oblastiach prakticky neobmedzenú moc.

V roku 1920 sa Kuomintangu pod vedením Čankajšeka podarilo znovuzjednotiť Čínu a pod zámienkou prechodu krajiny v demokratický štát zaviesť politiku jednej strany.

Druhá svetová vojna donútila komunistov a nacionalistov k spolupráci. Čína bola síce víťaznou mocnosťou druhej svetovej vojny, ale tiež bola finančne vyčerpaná. Ďalšie komunisticko-nacionalistické rozpory mali za následok obnovenie vojnou prerušenej občianskej vojny. Z tej vyšli víťazne komunisti a kontrolujúc väčšinu územia Číny vyhlásili 1. októbra 1949 v Pekingu Čínsku ľudovú republiku, pričom vláda pôvodnej Čínskej republiky sa 7. decembra stiahla na ostrov Taiwan.

Pozri aj 
 Kuomintang
 Taiwan

Iné projekty

Zdroj 

Dejiny Číny
Zaniknuté štáty Ázie